Nordjylland bliver den første region med en fusion mellem professionshøjskole og erhvervsakademi. Fusionen gælder allerede fra januar 2009.

Nordjylland er den første region, hvor en professionshøjskole går sammen med et erhvervsakademi i en fusion. Det oplyser parterne bag fusionen, University College Nordjylland (UCN) og Nordjyllands Erhvervsakademi. Professionshøjskolen står bag mellemlange uddannelser til for eksempel lærer, pædagog og sygeplejerske. Erhvervsakademiet er en overbygning med videregående uddannelser, der typisk har været udbudt på handelsskolen og den tekniske skole. Det er politisk vedtaget, at erhvervsakademierne rundt i landet nu skal være selvstændige institutioner. Men i Nordjylland tager man straks skridtet videre og lader sig opsuge af professionshøjskolen. Bedre overblik over uddannelser - Vi får et attraktivt og bredt uddannelsestilbud, og erhvervslivet og det offentlige arbejdsmarked får de dimittender, der er brug for, siger Michael Johanssen, direktør for erhvervsakademiet. Fusionen skal gøre det lettere for både unge, forældre og vejledere at få overblik over udbuddet af videregående uddannelser i Nordjylland. - På lidt længere sigt vil fusionen desuden give mulighed for nye kombinationsuddannelser, hvor vi for eksempel tænker på tværs af det tekniske og det sundhedsfaglige område, siger Niels Horsted, rektor for professionshøjskolen UCN. Den nye institution får cirka 7000 fuldtidsstuderende, fordelt på 13 akademiuddannelser og 10 uddannelser til professionsbachelor. Dertil kommer over 9000 deltidsstuderende og kursister på efter- og videreuddannelse. Institutionen får 675 medarbejdere. /ritzau/